tartuNLP/wikipedia-smugri-20251201 huggingface dataset:
Armottomat

Armottomat ("The Chase") on Arthur Pennin ohjaama yhdysvaltalainen draamaelokuva vuodelta 1966 (monessa lähteessä 1965). Vankilapaosta käynnistyvän tarinan pääosia näyttelevät Marlon Brando, Jane Fonda ja Robert Redford. Elokuvan käsikirjoituksen teki Horton Footen näytelmän (1952) ja romaanin (1956) pohjalta alun perin Lilian Hellman, mutta tuottaja Sam Spiegel kirjoitutti sen uudelleen.
Juoni.
Helteisessä Texasin pikkukaupungissa odotellaan vankilasta karanneen Bubber Reevesin (Redford) saapumista. Jäyhä sheriffi (Brando) yrittää hillitä vanhojen kaunojen räjähtämistä väkivallaksi.
Vastaanotto.
Aikalaiskriitikot ottivat "Armottomat" hyvin vastaan lukuun ottamatta "Life"-lehden Richard Schickeliä, joka piti elokuvan pohjana olevaa näytelmää pettymyksenä ja elokuvaa katastrofaalisen huonona. Myöskään ohjaaja Arthur Penn ei ollut tyytyväinen mihinkään lopputuloksessa. Vuoden 1994 "Video-oppaassa" Asko Alanen antaa elokuvalle viisi tähteä viidestä ja sanoo sen ”kiehuttavan tehokkaasti katsojan sappea” ruotiessaan vanhakantaisen yhteisön rasismia ja intohimoja.
Nikolai Maškevitš

Nikolai Akimovitš Maškevitš (; 1874–?) oli venäläinen tutkintatuomari, joka johti vuosina 1916–1917 Suomen jääkäriliikkeeseen kohdistunutta viranomaistutkintaa.
Maškevitš valmistui vuonna 1897 Novorossijskin yliopistosta. Hän työskenteli vuosina 1910–1917 Pietarin oikeuspiirin tutkintatuomarina ja sai valtioneuvoksen arvonimen. Hän oli virkansa puolesta yhtenä tutkijana maailmanlaajuista huomiota herättäneessä niin sanotussa Beilisin jutussa, jossa juutalaista Mendel Beilisiä syytettiin kyseenalaisten aihetodisteiden perusteella koulupojan sieppauksesta ja rituaalimurhasta. Maškevitš nimitettiin päätutkijaksi, kun Beilisin tapausta alettiin selvittää toiseen kertaan kesällä 1912. Kuulustelujen ohella hän yritti selvittää juttua muun muassa kemiallisten tutkimusten avulla. Tutkimusten puolueellisuudesta huolimatta oikeus totesi lopulta Beilisin syyttömäksi.
Kun Suomessa jo pitemmän aikaa jatkunut jääkärivärväys paljastui venäläisille viranomaisille ja nämä käsittivät jutun laajuuden talvella 1915–1916, Suomen santarmihallituksen päällikkö Aleksandr Jeremin pyysi tammikuussa 1916 jutun tutkinnan keskittämistä yksiin käsiin. Venäjän oikeusministeri Aleksandr Hvostovin suosituksesta tutkinnan johto annettiin Maškevitšille, joka saapui Suomeen helmikuun alussa 1916. Kaikki Suomen viranomaiset määrättiin avustamaan häntä. Useiden suomalaisten kalterijääkärien muistelmissa kuulusteluja Špalernajan tutkintavankilassa johtanut Maškevitš esitettiin pelottavana ja joskus lähes paholaismaisena hahmona, mutta hänen taitavuutensa jääkärisalaliiton selvittämisessä ja pätevyytensä laintuntijana on myöhemmin saanut suomalaisilta myös tunnustusta. Vangittujen jääkärivärvärien oikeudenkäynnit alkoivat joulukuussa 1916, ja päätodistusaineistona olivat Maškevitšin keräämät tiedot ja tunnustukset. Prosessi keskeytyi vuoden 1917 helmikuun vallankumouksen seurauksena, kun väkijoukko vapautti Špalernajan vangit ja tuhosi pääosan asiakirjoista.
Kirjailija Aleksandr Solženitsynin mukaan Maškevitš olisi pakotettu eroamaan pian helmikuun vallankumouksen jälkeen samalla kun useita muitakin Beilisin oikeudenkäyntiin liittyneitä juutalaisvastaisina pidettyjä korkeita virkamiehiä syrjäytettiin ja vangittiin. Maškevitšin vaiheista vallankumouksen jälkeen ei ole tietoja, mutta suomalaisten keskuudessa liikkuneiden huhujen mukaan hän olisi paennut ulkomaille, mahdollisesti Ranskaan.
Frans Maexmontan

Frans Michael Christian Maexmontan (14. kesäkuuta 1847 Helsinki – 26. syyskuuta 1901 Helsinki) oli suomalainen toimittaja, opettaja ja taidemaalari.
Maexmontanin vanhemmat olivat apteekkari Frans Michael Mexmontan ja Paulina Augusta Lovisa Lindström. Hän oli naimisissa vuosina 1879–1892 Lydia Amalia Laguksen (1855–1901) kanssa, mutta liitto päättyi avioeroon. Frans Maexmontanin veli oli Helsingin yliopiston miekkailunopettaja ja aktivisti Mauritz Mexmontan.
Maexmontan opiskeli viisi lukukautta Helsingin yliopiston piirustussalissa. Hän opiskeli myös Tukholmassa ja Kööpenhaminassa vuodet 1873–1874 sekä Pariisissa 1875–1876. Myöhemmin Maexmontan opiskeli koristetaidetta Kööpenhaminassa vuosina 1886–1887 ja Wienissä 1878–1888. Hän osallistui Suomen Taiteilijain näyttelyihin vuosina 1892, 1893, 1894 ja 1895 sekä oli edustettuna vielä vuonna 1924. Maexmontan toimi opettajana Taideteollisessa keskuskoulussa vuonna 1880–1886.
Maexmontan voitti ensimmäisen palkinnon dukaattikilpailussa 1882.
Harrbådan linjaloisto

Harrbådan linjaloisto on Kokkolassa Harriniemellä sijaitseva vuonna 1953 rakennettu käytöstä poistettu linjaloisto, merenkulun ohjaukseen käytetty turvalaite jota usein virheellisesti kutsutaan majakaksi. Loiston valo on sammutettu ja korkea betoninen loistotorni toimii purjehdusmerkkinä. Loistotorni on rapistunut eikä sitä enää hoideta. Kokkolan kaupunkiväylän turvalaitteena toiminut loisto on eräs Suomen merenkulun rakennusperintökohteista.
Kokkolan kaupungin omistuksessa ollut loisto myytiin kesäkuussa 2016 yksityiselle yrittäjälle Erikoistyöt Lehtiselle 300 eurolla. Yritys aikoi kunnostaa rapistuneen loiston kulttuurikäyttöön, mutta luopui pian hankkeesta.
Rudolf Åkerblom

Rudolf Waldemar Åkerblom (16. tammikuuta 1849 Helsinki – 17. kesäkuuta 1925) oli suomalainen taidemaalari.
Åkerblom opiskeli Suomen Taideyhdistyksen piirustuskoulussa 1869–1873. Åkerblom maalasi 1870-luvulla useita akvarelleja Helsingin Katajanokan vanhasta 1700-luvulta peräisin olleesta puutaloasutuksesta joka hävisi pian tämän jälkeen kivitalojen tieltä.
Gavriá

Gavriá () on Kreikan kylä, joka sijaitsee Amvrakikóslahden pohjoispuolella noin seitsemän kilometriä Ártan kaupungista lounaaseen. Se kuuluu hallinnollisesti Ártan kuntaan, Ártan alueyksikköön ja Epeiroksen alueeseen. Kylän väkiluku on 379 (vuonna 2011).
Aiemmin Gavriá kuului Amvrakikóksen kuntaan ja vuoden 2011 alusta lähtien Ártan kunnan Amvrakikóksen kunnallisyksikköön. Gavriá muodostaa oman kyläyhdyskuntansa (Τοπική Κοινότητα Γαβριάς, "Topikí Koinótita Gavriás").
Kylän kirkko on omistettu Neitsyt Marian kuolonuneen nukkumiselle ("Koímisi tis Theotókou").
1813 Imhotep

1813 Imhotep (7589 P-L) on suuri päävyöhykkeen asteroidi. Asteroidi kiertää Auringon ympäri kiertoradalla, jossa se on lähimmillään ja etäisimillään astronomisen yksikön päässä Auringosta. Kierros Auringon ympäri kestää (noin ). Asteroidin läpimitta on noin ja pyörähdysaika akselin ympäri on .
Asteroidin löysivät Cornelis Johannes van Houten, Ingrid van Houten-Groeneveld ja Tom Gehrels 17. lokakuuta vuonna 1960 Palomarin Observatoriosta, San Diegon piirikunnasta, Kaliforniasta.
Asteroidi on nimetty kuuluisan lääkärin ja arkkitehdin mukaan.
Alexander Barkoff

Alexander Barkoff (4. syyskuuta 1870 Helsinki – 1944 Ateena, Kreikka) oli suomalainen taidemaalari.
Barkoff opiskeli Taideteollisessa keskuskoulussa 1890 ja 1895–1897 sekä Suomen Taideyhdistyksen piirustuskoulussa 1893–1897. Hän osallistui Suomen Taiteilijain näyttelyihin 1897, 1898, 1899, 1901 ja 1905. Barkoff muutti Suomesta ulkomaille vuonna 1900 ja asui pääasiassa Kreikassa Salonikissa ja Ateenassa. Hän vietti pitkiä aikoja myös Pariisissa ja Firenzessä. Viimeiset elinvuotensa hän vietti Kreikassa. Barkoff toimi myös pilapiirtäjänä.
Kim Kielsen

Kim Kielsen (s. 30. marraskuuta 1966) toimi Grönlannin pääministerinä vuodesta 2014 vuoteen 2021. Hän edustaa puoluetta Siumut, ja johti vuodesta 2018 alkaen kolmen puolueen koalitiohallitusta.
Palkansaajarahastot

Palkansaajarahastot (ruots. "Löntagarfonder"), olivat Ruotsin sosiaalidemokraattisen työväenpuolueen vuosina 1983–1991 ajama järjestelmä, jossa osa yritysten voitoista olisi rahastoitu ammattiyhdistysliikkeen ylläpitämiin rahastoihin ja varoilla ostettaisiin asianomaisen yrityksen osakkeita. Palkansaajarahastoja ehdotti alun perin Ruotsin keskusammattijärjestö LO tavoitteena lisätä palkansaajien vaikutusvaltaa työnantajayrityksissään. Ruotsin yrittäjät ja muut rahastoja vastustaneet näkivät ne puolestaan suurena ja vaarallisena askeleena kohti sosialismia.
Palkansaajarahastoja kannatti vuonna 1982 porvarihallituksen jälkeen valtaan tullut pääministeri Olof Palme, ja ne aiheuttivat 1980-luvun alkuvuosina suurimpia nyky-Ruotsissa nähtyjä mielenosoituksia etenkin ruotsalaisten yrittäjien taholta. 
LO alkoi puhua palkansaajarahastoista 1970-luvun puolivälissä. Niiden pääideologi oli taloustieteilijä Rudolf Meidner, jonka mielestä omistus on työntekijöille paras tapa saada vaikutusvaltaa yrityksessä, jossa työskentelevät. Vuosina 1976–1982 Ruotsissa oli porvarihallitus, ja asia ei edennyt. Olof Palmen johtamien sosiaalidemokraattien palattua valtaan 1982 palkansaajarahastot otettiin jälleen esille ja niitä alettiin perustaa vuonna 1983 tehdyllä päätöksellä. Tosin myös sosiaalidemokraattien omissa joukoissa oli niille hiljaista vastustusta: lehtikuvaaja tallensi puolueen valtiovarainministerin Kjell-Olof Feldtin raapustamassa valtiopäivien istunnossa rahastoja vastustavaa runoa, joka pääsi näin julkisuuteen ja aiheutti vahinkoa sosiaalidemokraateille.
4. lokakuuta 1983 Tukholmassa pidetty palkansaajarahastojen vastainen mielenosoitus keräsi 80 000–100 000 osallistujaa.Se oli suurin poliittinen mielenosoitus - mobilisoitujen lukumäärällä mitattuna - joka tapahtui Ruotsissa liberaalin ja oikeiston poliittiselta lohkolta
Päätöksen läpiviennissä sosiaalidemokraatteja tuki Ruotsin kommunistinen vasemmistopuolue, mutta ay-liike ei kuitenkaan saanut rahastoja hallintaansa, vaikka niin oli suunniteltu. Rahastoja perustettiin lopulta vain viisi, ja niiden taloutta rasitti niille määrätty voitonjakovero. 
Vuoden 1991 valtiopäivävaalien voittajaksi noussut Carl Bildtin johtama porvarihallitus lopetti palkansaajarahastot vuonna 1993 ja niiden omaisuus siirrettiin kahdelle holdingrahastolle Atlelle ja Burelle, jotka listattiin myöhemmin Tukholman pörssiin.
Myöhemmät sosialidemokraattien vaalit voitot, kuten vuoden 1994 valtiopäivävaalien voitto, eivät johtaneet paljansaajarahastojen palauttamiseen, sillä puolueen johtavat jäsenet pitivät koko varoista käytyä keskustelua puolueelle ongelmana. 
Suomessa esimerkiksi Kaukaan sellu- ja paperitehtaan johtaja Casimir Ehrnrooth yllättäen kannatti ajatusta työntekijöiden lisääntyvästä omistuksesta, ja Kaukaalle perustettiinkin yhteistoimintarahaston nimellä pari vuotta toiminut vastaavanlainen rahasto. Se kuitenkin lakkautettiin pian Ehrnroothin väistyttyä Kaukaan johdosta.
Aukusti Alopaeus

Aukusti (Aaku) Alopaeus (Ahola-Alopaeus) (6. kesäkuuta 1887 Kuopio – 22. marraskuuta 1970) oli suomalainen taidemaalari.
Alopaeus opiskeli Taideteollisessa keskuskoulussa 1903–1904 sekä Suomen Taideyhdistyksen piirustuskoulussa 1904–1906. Hän osallistui Suomen Taiteilijain näyttelyyn vuonna 1933. Alopaeus työskenteli postivirkailijana.
Kjell-Olof Feldt

Kjell-Olof Feldt (18. elokuuta 1931 Holmsund – 8. tammikuuta 2025) oli ruotsalainen sosiaali­demokraatti­poliitikko, joka toimi Ruotsin kauppaministerinä 1970–1975 ja valtiovarainministerinä 1982–1990.
Feldt tuli ministeriaikoinaan tunnetuksi omaperäisistä lausunnoistaan, jotka eivät aina olleet pääministeri Olof Palmen mieleen. Feldt muun muassa ei valtiovarainministerinä kannattanut sosiaalidemokraattien ajamia palkansaajarahastoja eikä aggressiivista devalvaatiopolitiikkaa Ruotsin kilpailukyvyn ylläpitämiseksi.
Feldtin vuonna 1991 ilmestynyt muistelmakirja "Dessa dagar" aiheutti Ruotsissa poliittisen myrskyn, koska se asetti kyseenalaiseksi sosiaalidemokratian pyhät arvot. Sittemmin Feldt on kirjoittanut puolen tusinaa muutakin kirjaa. Syksyllä 2016 julkaistiin Kjell-Olof Feldtin ja hänen vaimonsa, toimittaja-kirjailija Birgitta von Otterin kirja alkoholismista nimeltä "Vägen ut".
Nuoruus ja uran alku.
Feldt syntyi työläisperheeseen Uumajan lähellä. Vanhemmat erosivat pian, ja äiti kasvatti poikaansa aluksi yksinhuoltajana Skellefteåssa. Kun hän avioitui yrittäjämiehen kanssa, Kjell-Olof sai mahdollisuuden käydä lukion ja valmistui Uppsalan yliopistosta valtiotieteen maisteriksi 1956. Hän työskenteli toimittajana "Libertas"- ja "Tiden"-lehdissä 1958–1964, osin samaan aikaan kun oli jo aloittanut virkamiesuran. Hän oli Ruotsin valtiovarainministeriössä budjettisihteerinä 1962–1964 ja toimistopäällikkönä 1964–1965, sitten budjettipäällikkönä vuoteen 1967 ja valtiosihteerinä vuoteen 1970 asti, jolloin hänet kutsuttiin Ruotsin kauppaministeriksi.
Siumut

Siumut on Grönlannissa toimiva sosiaalidemokraattinen keskusta-vasemmistolainen puolue. 
Puolueen puheenjohtajaksi valittiin kesäkuussa 2025 Aleqa Hammond, joka on aiemmin johtanut puoluetta vuosina 2009–2010.
Siumut sai alkunsa poliittisena liikkeenä vuonna 1971 ja siitä tuli virallinen poliittinen puolue heinäkuussa 1977. Puolue vastusti Tanskan siirtomaapolitiikkaa Grönlannissa ja ajoi itsehallintoa ja myöhemmin itsenäisyyttä. Puolueen johdossa oli Jonathan Motzfeldt. Siumut johti pitkään Grönlannin politiikkaa hallituksessa ja sen johtaja Motzfeldt toimi Grönlannin ensimmäisenä pääministerinä vuosina 1979–1991.
Vuoden 2002 parlamenttivaaleissa Siumut menetti enemmistöasemansa. Se päätyi ottamaan hallituskumppanikseen Inuit Ataqatigiitin (IA). Uusi hallitus otti tavoitteekseen Grönlannin itsenäisyyden tulevaisuudessa. Vuonna 2008 grönlantilaiset äänestivät suuremman itsehallinnon puolesta. Seuraavan vuoden parlamenttivaaleissa Siumut kärsi korruptioskandaalista ja IA muodosti hallituksen. Vuonna 2013 Siumut palasi johtoon ja Aleqa Hammondista tuli Grönlannin ensimmäinen naispääministeri.
Parlamenttivaaleissa 2025 Siumut sai 4 210 ääntä eli 14,7 % kaikista äänistä.
Jäseniä.
Grönlannin parlamentti.
Lähde:
Kansankäräjät.
Lähde:
Jack Cropp

John Urquhart ”Jack” Cropp (23. toukokuuta 1927 Hokitika, Uuden-Seelannin dominio, Brittiläinen imperiumi – 25. kesäkuuta 2016) oli uusiseelantilainen kilpapurjehtija ja olympiavoittaja.
Cropp voitti parinsa Peter Manderin kanssa 12 m² Sharpie-venetyypin olympiakultaa Melbournessa 1956. Olympiamitali oli Uuden-Seelannin ensimmäinen purjehduksesta.
Cropp kuoli 89-vuotiaana 25. kesäkuuta 2016.
Peter Mander

Peter Garth Mander (4. heinäkuuta 1928 Christchurch, Uuden-Seelannin dominio, Brittiläinen imperiumi – 21. kesäkuuta 1998 Christchurch) oli uusiseelantilainen kilpapurjehtija ja olympiavoittaja.
Mander voitti parinsa Jack Croppin kanssa 12 m² Sharpie-venetyypin olympiakultaa Melbournessa 1956. Olympiamitali oli Uuden-Seelannin ensimmäinen purjehduksesta. Mander kilpaili myös Tokion kesäolympialaisissa 1964, missä hän sijoittui finnjolla-luokassa neljänneksi.
Freddie Gilroy

Frederick ”Freddie” Gilroy (7. maaliskuuta 1936 Belfast, Brittiläinen imperiumi – 28. kesäkuuta 2016) oli irlantilainen nyrkkeilijä ja olympiamitalisti.
Gilroy voitti painoluokan 54 kg olympiapronssia Melbournessa 1956.
Gilroy nyrkkeili myös ammattilaisena voittaen muun muassa Euroopan mestaruuden. Hän kuoli 80-vuotiaana 28. kesäkuuta 2016.
The Wendy Williams Show

The Wendy Williams Show oli viihteellinen keskusteluohjelma, jota juonsi mediapersoona Wendy Williams. Ohjelmaa esitettiin Yhdysvalloissa vuodesta 2008 lähtien. Ohjelman viimeinen jakso esitettiin 17. kesäkuuta 2022. Ohjelma on ollut ehdolla Daytime Emmy -palkinnon saajaksi.
Ohjelmaa kuvattiin New Yorkissa. Siihen kuului useita osioita, kuten ”Hot Topics”, jossa Williams otti kantaa viimeaikaisiin julkkisuutisiin ja ”Ask Wendy” -osio, jossa Williams vastasi studioyleisön kysymyksiin, jotka liittyivät yleensä ihmissuhteisiin.
Punaauia

Puna'auia on kunta Papeeten lähellä Ranskan Polynesiassa. Se kuuluu Ranskan merentakaisiin alueisiin Tyynellämerellä. Puna'auia sijaitsee Tahitin saarella, ja on osa Windward-saaria ja Seurasaaria.
Naapurikuntia ovat Faa’a pohjoisessa ja Paea etelässä.
Historia.
Kuten muuallakin Ranskan Polynesiassa, alueen ensimmäisiä asukkaita olivat polynesialaiset, jotka saapuivat noin 1000 vuotta sitten. Nämä ihmiset ovat jo asuttaneet Marquesassaaret, mistä he matkustivat merikanooteillaan Seurasaarille. Heidän elinkeinoinaan oli kalastus ja silloisten saarella eläneiden lajien metsästys. Ensimmäiset polynesialaiset rakensivat taloja rannalle. Myöhemmin he siirtyivät rakentamaan taloja kauempana sisämaassa, välttääkseen korkeaa vuorovettä.
Kapteeni James Cook tuli retkikuntineen kartoittamaan Tyynenmeren saaria 1770. Englantilainen Samuel Wallis tutki myös saaria.
1890-luvun lopulla ranskalainen taidemaalari Paul Gauguin asui Puna'auiassa ja maalasi siellä kuuluisan teoksensa "Mistä tulemme? Keitä olemme? Mihin menemme?".
Puna'auia on kokenut suuren väestönkasvun 1990-luvun lopulla. Kunnassa on nyt noin 28 000 asukasta ja se on väkiluvultaan Ranskan Polynesian toiseksi suurin kunta.
Grönlannin parlamentti

Grönlannin parlamentti (, ) on toinen Grönlannin lainsäädäntöelimistä. Toinen lainsäädäntöelin on Grönlannin hallitus. Grönlannin parlamenttivaalit järjestetään joka neljäs vuosi ja niissä valitaan 31 edustajaa. Grönlannin parlamentin toimipaikka on Nuuk. Yksi Grönlannin parlamentin tehtävistä on nimittää hallituksen pääministeri ja ministerit.
Parlamenttaarista työtä tehdään 13 valiokunnassa.
Historia.
Grönlannin parlamentti perustettiin nykymuodossaan ensimmäisen kerran vuonna 1911, kun erikseen hallituille Pohjois- ja Etelä-Grönlannille haluttiin perustaa yhteinen keskushallinto. Parlamentin valtaoikeuksia laajennettiin vuonna 1979 uuden itsehallintolain tultua voimaan. Toisen kerran valtaoikeuksia laajennettiin vuonna 2009, jolloin parlamentti sai lainsäädäntövallan Grönlannin sisäisissä asioissa..
Vaalit.
Viimeisimmät parlamenttivaalit järjestettiin 11. maaliskuuta 2025.
! colspan="3" rowspan="2" style="text-align:left;"| Puolueet
! colspan="3"| Äänet
! colspan="2"| Paikat
! width="75"| Ääniä
! width="30"|%
! width="35"|+/–
! width="30"| Paikat
! width="35"|+/–
Hallituksen muodostaminen.
Vaaleissa suurimman puolueen aseman saavuttanut Inuit Atqatigiit aloitti hallitusneuvottelut kaikkien puolueiden kanssa 8. huhtikuuta, kertoen puolueen sanoneen selvästi lopettavansa uraania sivutuotteena tuottavan kiistanalaisen kaivostoimintaprojektin eteläisessä Grönlannissa. Samoin Inuit Ataqatigiitin puheenjohtaja Múte Bourup Egede ilmoitti uskovansa neuvottelujen valmistuvan 15. huhtikuuta mennessä.
Demokraatit-puolue jätti hallitusneuvottelut 9. huhtikuuta, katsoen ettei puolue ole tarpeellisissa määrin samaa mieltä Grönlannin suunnasta Inuit Ataqatigiitin kanssa voidaakseen toimia tämän kanssa hallituksessa. Puolueen puheenjohtaja Jens-Frederik Nielsen kertoo Demokraatit-puolueen keskittyvän nyt saamaan puolueen oppositiosta käsin takaisin siihen iskuun, jossa se oli ennen syvästi tappiollisia vaaleja.
Perinteinen valtapuolue, keskustavasemmistolainen Siumut sivuutettiin hallitusneuvotteluiden lopputaipaleella 13. huhtikuuta. Inuit Ataqatigiit näytti Siumutille ovea vedoten IA:n näkemyksen mukaan puolueessa edelleen jatkuvaan viime syksyn puheenjohtajavaalista lähtöisin olevaan sisäiseen jakautumiseen ja sen tuomaan epävakauteen.
Inuit Ataqatigiit julkisti hallituskoalition 16. huhtikuuta yhdessä Naleraqin kanssa, jota Atassut tukee osallistumatta kuitenkaan varsinaiseen hallitukseen. Varsinaisella hallituksella on 16 paikkaa Grönlannin 31-paikkaisesta parlamentista, eli niukin mahdollinen enemmistö. Atassut mukaan laskettuna paikkamäärä on 18. Hallitus saavutti parlamentin tuen äänestyksessä ja aloitti hallituskautensa 23. huhtikuuta parlamentin palattua vaaleista johtuneelta istuntotauolta.
Laverne Cox

Laverne Cox (s. 29. toukokuuta 1972) on yhdysvaltalainen näyttelijä ja seksuaali- ja sukupuolivähemmistöjen puolestapuhuja. Hän on näytellyt televisiosarjassa "Orange Is the New Black", jossa hänen roolihahmonsa on Sophia Burset. Hän oli roolistaan ehdolla Emmy-palkinnon saajaksi vuonna 2014, ja hänestä tuli ensimmäinen Emmy-ehdokkuuden saanut avoimesti transsukupuolinen henkilö. Lisäksi Cox on ensimmäinen transsukupuolinen henkilö, joka on päässyt "Time"-lehden kanteen.
Cox on puhunut julkisuudessa transsukupuolisuudesta ja saanut tietoisuuden lisäämisestä esimerkiksi GLAAD-mediapalkinnon.
Elämä ja ura.
Laverne Cox syntyi ja varttui Yhdysvalloissa Alabaman Mobilessa. Hänellä on identtinen kaksoisveli M Lamar, joka näytteli "Orange Is the New Black" -sarjan takaumassa Marcusta eli Sophia Bursettia ennen sukupuolenkorjausta. Laverne Cox määriteltiin lapsena pojaksi, ja hän kertoo yrittäneensä itsemurhaa 11-vuotiaana, koska joutui salaamaan todelliset tuntemuksensa sukupuolestaan.
Myöhemmin Cox muutti New Yorkiin, jossa hän esiintyi Off Broadway -tuotannoissa ja koe-esiintyi eri rooleihin. Läpimurto tapahtui heinäkuussa 2013, kun Netflix alkoi esittää draamasarjaa "Orange Is the New Black". Naisvankilaan sijoittuvassa sarjassa Cox näyttelee Sophia Bursetia, sukupuolensa korjannutta kampaajaa. Vuonna 2014 hän oli roolistaan ehdolla parhaan komediasarjan vierailevan naisnäyttelijän Primetime Emmy -palkintoon, ja hänestä tuli ensimmäinen transsukupuolinen Emmy-ehdokas.
Koripallon Mestarien liiga

Koripallon Mestarien liiga (, lyh. BCL) on FIBA Europen ylläpitämä, vuonna 2016 perustettu kansainvälinen koripallosarja.
FIBA Europe perusti urheilulliseen menestykseen perustuvan kilpailun haastamaan Euroleague Basketballin järjestämän Euroliigan. Kilpailussa jaetaan rahapalkintoja. Karsintavaiheessa pudonneet joukkueet jatkavat FIBA Europe Cupissa. Mestarien liiga on FIBA Europen ja kymmenen Euroopan kansallisen huippusarjan yhteisomistuksessa.
Sarjan ensimmäisen kauden 2016–2017 voitti espanjalainen CB 1939 Canarias. Kaudella 2017–2018 mestariksi kruunattiin kreikkalainen AEK Ateena ja kaudella 2018–2019 italialainen Virtus Bologna. Vuosina 2020 ja 2021 kilpailun voitti espanjalainen CB Miraflores, josta tuli näin kilpailun ensimmäinen useammin kuin kerran voittanut seura.
Ratface

Ratface on suomalainen MC Respektorin luotsaama hardcore punk -yhtye. Se perustettiin Helsingin Kaisaniemessä Tuska-festivaalin alla kesällä 2006. Yhtyeen sanoitukset käsittelevät pääasiassa alkoholin käyttöä ja rellestämistä. Ratface on julkaissut kaksi studioalbumia, "Ratassed" (2010) sekä "Negative Partycore" (2013).
Yhtye julkaisi 23.1.2020 uuden omakustanne-EP:n, nimeltään "Peace Out".
Yhtye juhlisti vuonna 2016 kymmenenvuotista taivaltaan juhlakiertueella, joka huipentuu Lappeenrannassa heinäkuussa järjestettävään LPRHC Festiin.
Yhtye toimii edelleen aktiivisena ja keikkailee alkuperäiskokoonpanossaan.
Negative Partycore

Negative Partycore on suomalaisen hardcore punk -yhtye Ratfacen toinen studioalbumi. Se julkaistiin 11. lokakuuta 2013 levymerkillä FullHouse Records.
Yhtye julkaisi albumin kappaleen “Never Remember Always Forget Best Party Ever” ennakkoon Soundcloudissa 20. kesäkuuta 2013. Albumin julkaisun tiimoilta yhtye kiersi Suomea syksyllä 2013, helmikuussa 2014 ja Euroopassa keväällä 2014.
Albumilla vierailee myös No Redeeming Social Valuen Dean.
Vastaanotto.
Albumi sai ristiriitaisen vastaanoton. Imperiumin Janne Rintala antoi albumille viisi tähteä kymmenestä, sanoen yhtyeen osuvan ajoittain nappiin metallimusiikkia, hardcorea ja hip hop -musiikkia yhdistelevällä tyylillään, vaikka albumin huumori ei olekaan osuvaa ja se jäänee sisäpiirin vitsiksi. Myös Miasma Magazine antoi arvosanan 5/10, sanoen albumin olevan energinen pläjäys toimivaa hardcore punkia, toisaalta mainiten levyn olevan liiaksi sisäpiirin vitsin sen jäädessä kaipaamaan tarttumapintaa tai ”jotakin”. Desibelin Tuomas Tiainen antoi albumille kaksi tähteä viidestä, myöskin mainiten albumin olevan muodollisesti pätevä, toisaalta uskoen suomen kielen toimivan paremmin huumorin ymmärtämisen kannalta.
Ja'Wuan James

Ja'Wuan Amir James (s. 3. kesäkuuta 1992 Atlanta, Georgia) on yhdysvaltalainen amerikkalaisen jalkapallon pelaaja, pelipaikaltaan ulompi hyökkäyksen linjamies. Hän edustaa NFL-liigassa pelaavaa Miami Dolphinsia.
Ura.
James oli Dolphinsin ensimmäisen kierroksen varaus vuoden 2014 . Hän allekirjoitti seuran kanssa neljän vuoden sopimuksen. James pelasi avauskaudellaan kuusitoista ottelua. 
Kaudella 2015 James pelasi vain seitsemässä ottelussa. Lokakuun jälkeen hän istui loppukauden vaihtopenkillä. Dolphins jäi kauden päätteeksi divisioonansa viimeiseksi kuudella voitolla.
Renata Holod

Renata Holod on yhdysvaltalainen professori ja tutkija. Hän toimii taidehistorian professorina sekä arkeologisen ja antropologisen museon Lähi-idän osaston kuraattorina Pennsylvanian yliopistossa. 
Holod suoritti Bachelor of Arts -tutkinnon islamilaisen kulttuurin tutkimuksesta Toronton yliopistossa 1964, taidehistorian maisterintutkinnon Michiganin yliopistossa 1965 ja kuvataiteen historian tohtorin tutkinnon Harvardin yliopistossa 1972. Urallaan Holod on toiminut myös arkkitehtonisena konsulttina useille yrityksille, sekä osallistunut arkeologiseen ja arkkitehtuuriseen kenttätyöhön useissa Lähi-idän ja Pohjois-Afrikan maissa. Hänen edellinen projektinsa oli yhteistyönä tehty 1300-luvun kiptšakki-kurgaanista löytyneiden esineiden tutkimus.
Teoksia.
Yhteistyönä:
Fundamenttianalyysi

Fundamentti- eli perusteanalyysi (engl. "Fundamental analysis") pyrkii taloustieteessä selvittämään osakkeen tulevien rahavirtojen nykyarvon tutkimalla yrityksen tilinpäätöstä, tasetta, osinkopolitiikkaa sekä voittonäkymiä. Burton G. Malkiel (2012) kuvaa perusteanalyysin käyttäjiä kirjassaan ”fundamentalisteiksi”, jotka uskovat rahoitusmarkkinoiden olevan ”90% järkeä ja 10% psykologiaa”. Fundamentalistit uskovat, että rahoitusinstrumenttien arvo palautuu aina lähelle niiden ”todellista” arvoa, minkä vuoksi onkin tärkeätä selvittää onko esimerkiksi osake nyt yli- vai alihinnoiteltuna markkinoilla.
Oleksandr Halenko

Oleksandr Ivanovitš Halenko (s. 21. kesäkuuta 1960) on ukrainalainen historioitsija. Hän on vanhempi tutkija Ukrainan tieteellisen kansallisakatemian politiikan ja etnisen tutkimuksen instituutissa ja apulaisprofessori Kiovan Mohyla-akatemiassa.
Halenkon tutkimuskohteena on Mustanmeren alueen pohjoispuolen historia Osmanien valtakunnan ja tataarien alaisuudessa varhaismodernina aikana. Hän on myös opettanut Balkanin, Krimin kaanikunnan, Ukrainan ja Osmanien valtakunnan historiaa. Hän on julkaissut useita historiallisia artikkeleita ja kääntänyt Halil İnalcıkin teoksen "The Ottoman Empire: The Classical Age 1300-1600" ukrainan kielelle.
Yura (1922)

Yura () oli Keisarillisen Japanin laivaston vuonna 1923 palvelukseenotettu Nagara-luokan kevyt risteilijä toisessa maailmansodassa.
Valmistus.
Alus tilattiin Sasebon laivastoarsenaalilta, ja sen köli laskettiin 21. toukokuuta 1921. Alus laskettiin vesille 15. helmikuuta 1922 ja otettiin palvelukseen 20. maaliskuuta 1923.
Palvelus.
Aluksen miehistö upotti aluksensa 25. lokakuuta 1942.
Natori (1922)

Natori () oli Keisarillisen Japanin laivaston Nagara-luokan kevyt risteilijä toisessa maailmansodassa.
Valmistus.
Alus tilattiin Mitsubishin Nagasakin telakalta ja sen köli laskettiin 14. joulukuuta 1920. Alus laskettiin vesille 16. helmikuuta 1922 ja se otettiin palvelukseen vielä samana vuonna 15. syyskuuta.
Palvelus.
Alus upotettiin 18. elokuuta 1944.
140 mm/50 type 3

140 mm/50 type 3 oli keisarillisen Japanin laivaston laivatykki, joka oli palveluskäytössä ensimmäisessä ja toisessa maailmansodassa.
Se oli asennettu keisarillisen Japanin laivaston dreadnought-taisteluilaivoille apuaseeksi sekä keveiden risteilijöiden ja joidenkin apualusten pääaseeksi. Tykki oli myös toisen maailmansodan yleisin rannikkotykki Japanin rannikkolinnakkeissa.
The Kinksin diskografia

Tämä artikkeli käsittelee The Kinksin diskografian. Yhtye julkaisi Britanniassa 24 studioalbumia ja 4 livealbumia. Yhdysvalloissa yhtyeen alkupään albumit julkaistiin usein hieman erilaisella kappalesisällöllä.
80 mm/40 type 3

80 mm/40 type 3 oli keisarillisen Japanin laivaston ilmatorjuntatykki, joka oli palveluskäytössä ensimmäisessä ja toisessa maailmansodassa.
Tykkejä asennettiin Sendai-, Chikuma-, Tenryū-, Kuma- ja Nagara-luokkien risteilijöille, "Yūbarille", Ise- ja Fusō-luokkien taistelulaivoille, "Hōshōlle", "Komahashille" sekä Jingei-luokan sukellusveneiden emälaivoille.
Tyynenmeren sodassa ase oli jo vanhentunut ja niitä siirrettiin toisarvoisiin tehtäviin kuten Ning Hai -luokan risteilijöille, "Itsukushimalle" ja Akagimaru-luokan apualuksille sekä tykkiveneisiin.
Kalaallit Nunaata Radioa

Kalaallit Nunaata Radioa on Grönlannin yleisradioyhtiö. Se tuottaa ainoan koko saaren kattavan televisiokanavan. Yhtiö on perustettu vuonna 1958, televisiolähetykset alkoivat vuonna 1982 ja internetsisältöä alettiin tuottaa vuonna 1996.
HD-lähetykset aloitettiin vuonna 2020.
Niall McGinn

Niall McGinn (s. 20. heinäkuuta 1987 Dungannon, Pohjois-Irlanti) on pohjoisirlantilainen jalkapalloilija. Pelipaikaltaan hän on oikea laitalinkki. McGinn edustaa Skotlannin valioliigassa pelaavaa Aberdeenia.
Seurajoukkueura.
McGinn aloitti uransa Dungannon Swiftsissä, jossa pelasi ensimmäisen Pohjois-Irlannin Valioliigan ottelunsa kaudella 2005–2006. Kaikkiaan hän edusti seuraa 42 liigaottelussa tehden neljä maalia. Kaudella 2008 McGinn pelasi 31 ottelua ja teki kuusi maalia League of Ireland Premier Divisionissa Derry Cityssä. Vuosina 2009–2011 McGinn edusti Celticiä 28 Skotlannin valioliigan ottelussa tehden neljä maalia. Hän voitti seurassa Skotlannin cupin kaudella 2010–2011. Kaudella 2011–2012 McGinn edusti Brentfordia Englannin ykkösliigassa tehden 37 sarjaottelussa viisi maalia.
Kaudeksi 2012–2013 McGinn siirtyi Skotlannin valioliigaan Aberdeeniin. Aberdeenissa McGinn on pelannut kauden 2015–2016 loppuun mennessä 143 liigaottelua, joissa hän on tehnyt 48 maalia. Hänen maalimäärällä mitattuna paras kautensa on ollut 2012–2013, jolloin hän teki 35 liigaottelussa 20 maalia.
Maajoukkueura.
Pohjois-Irlannin maajoukkueessa McGinn on pelannut vuodesta 2008 lähtien. McGinn valittiin mukaan EM-kilpailuihin 2016, jossa hän teki maalin 2–0-voittoon päättyneessä alkulohko-ottelussa Ukrainaa vastaan.
PSK Standardisointi

PSK Standardisointiyhdistys ry eli PSK Standardisointi on teollisuuden ja sitä palvelevien yritysten yhteinen kehitysyksikkö. PSK Standardisointi on perustettu vuonna 1973 ja sillä oli vuonna 2023 yhteensä 252 jäsenyritystä, joiden yhteinen liikevaihto on 87 miljardia euroa. PSK:n tavoitteena on tukea jäsenistönsä kotimaista sekä kansainvälistä liiketoimintaa standardisoinnilla ja koulutuksella. 
PSK:n laatimat standardit ovat käytännönläheisiä ja menetelmätyyppisiä työkaluja, ja niiden kehyksinä käytetään eurooppalaisia sekä kansainvälisiä tuotestandardeja.
Historia.
PSK Standardisointi on perustettu vuonna 1973. Standardisoinnin organisoituminen alkoi Prosessiteollisuuden Standardisoimiskerhosta, joka perustettiin v.1963, jonka toimintaa perustettiin jatkamaan 21.5.1973 Prosessiteollisuuden Standardoimiskeskus, sittemmin PSK Standardisointiyhdistys ry, josta myös voidaan käyttää nimeä PSK Standardisointi.
Standardit.
PSK Standardisointi myy standardeja sekä välittää niitä jäsenilleen .
Standardit, joita on 421 (v. 2020) on jaettu soveltamisalan mukaan seuraaviin ryhmiin:
Venttiilit
, Lyhenteet ja merkinnät
, Tiivistäminen
, Jakokeskukset
, Sähkötilat ja kaapelointi
, Putkiston suunnitteluohjeet ja hankinta
, Sopimukset ja hankintaan liittyvät asiakirjat
, Pintakäsittely
, Asennusvalvonta ja vastaanottotarkastukset
, Austeniittiset paineettomat terässäiliöt
, Palveluputkistot
, Mittaustekniikka 
, Läpiviennit
, Prosessikaaviot ja merkinnät
, Teollisuuden putki- ja säiliöeristykset
, Melun hallinta teollisuuden laitehankinnoissa
, Putkiluokat
, Automaatiojärjestelmien hankinta
, Kulkutiet ja hoitotasot
, Painelaite- ja kemikaalilain alaiset putkistot ja säiliöt
, Instrumenttiasennusten tyyppipiirustukset ja hankintarajat
, Voitelu
, Lattiakanaalit
, Kunnonvalvonnan värähtelymittaus
, Tehdassuunnittelupiirustuksien laadinta ja sisältö
, Elektroninen tiedonsiirto
, Elintarviketeollisuuden koneet ja laitteet
, Kone- ja laitehankinnat. Tekniset erittelyt
, Kunnossapidon käsitteet ja laitoksen kuntokartoitus
, Muovituotteiden hankinta, käsittely ja kunnonvalvonta
, Teollisuuden varastot ja varastotavaroiden ryhmitys- ja nimitysohjeet
, Teollisuushydraulijärjestelmän suunnittelu ja hankinta 
, Teollisuuden riskienhallinta
, Tehdashierarkia ja osastojen nimeäminen
, Putkiston kannatus
, Tunnusluvut
, Maahan asennettavat johdot
, Kunnonvalvonnan sähköiset menetelmät
, Prosessiyhteet ja liittimet
, Saattolämmitys
, Ultrakorkeat paineet
, Akselin linjaus
, Palautteen anto teollisuudessa
, Voimalaitoksen vesikemia
, Aikataulut, tehdastarkastukset
Isoeugenoli

Isoeugenoli (C10H12O2) on fenoleihin kuuluva orgaaninen yhdiste. Sitä esiintyy useiden kasvien eteerisissä öljyissä ja sitä käytetään hajusteiden ja muiden orgaanisten yhdisteiden valmistamiseen. Yhdistettä esiintyy myös kukkien tuoksuissa ja semiokemikaalina eliöiden viestinnässä. Isoeugenoli on eugenolin isomeeri.
Ominaisuudet.
Huoneenlämpötilassa isoeugenoli on väritöntä tai vaaleankeltaista voimakkaasti neilikalta tuoksuvaa nestettä. Yhdisteellä esiintyy cis-trans-isomeriaa ja trans-isomeeri on termodynaamisesti stabiilimpi kiteinen aine. Isoeugenoli liukenee vähäisessä määrin veteen ja enemmän moniin orgaanisiin liuottimiin kuten etanoliin ja dietyylieetteriin. Isoeugenoli voidaan pelkistää katalyyttisesti vedyttämällä dihydroeugenoliksi tai hapettaa vanilliiniksi. Isoeugenoli on heikosti hapan yhdiste.
Luonnossa isoeugenolia esiintyy muun muassa neilikassa, muskottipähkinässä ja tuoksuilangiassa.
Valmistus ja käyttö.
Tyypillisin tapa valmistaa isoeugenolia on kuumentaa eugenolia emäksisissä olosuhteissa, jolloin kaksoissidoksen paikka vaihtuu ja eugenoli isomeroituu isoeugenoliksi. Isomeroitumiskatalyytteinä voidaan käyttää myös eräitä rutenium- tai rodiumyhdisteitä. Toinen tapa valmistaa yhdistettä on lähteä guajakolista ja propanaalista.
Isoeugenolia voidaan käyttää hajusteissa, joihin se tuo neilikankaltaista kukkaista ja mausteista tuoksua. Toinen yleinen käyttötarkoitus on muiden orgaanisten yhdisteiden valmistus. Isoeugenolista saadaan muun muassa metyyli-isoeugenolia ja propenyyliguaetolia. Aikaisemmin isoeugenolin hapetus oli tärkein vanilliinin valmistusmenetelmä, mutta sen ongelmana olivat huonot saannot ja yhdisteen esiintyminen luonnossa suhteellisen pieninä pitoisuuksina. Isoeugenolista voidaan saada vanilliinia myös bioteknillisillä menetelmillä. Yhdiste voi aiheuttaa hajusteallergiaa.
Kinu (1922)

Kinu () oli Keisarillisen Japanin laivaston vuonna 1922 palvelukseenotettu Nagara-luokan kevyt risteilijä toisessa maailmansodassa.
Valmistus.
Alus tilattiin Kawasakin Kōben telakalta ja sen köli laskettiin 17. tammikuuta 1921. Alus laskettiin vesille 29. toukokuuta 1922 ja se otettiin palvelukseen vielä samana vuonna 10. marraskuuta.
Milan Škoda

Milan Škoda (s. 16. tammikuuta 1986 Praha, Tšekki) on tšekkiläinen jalkapalloilija. Pelipaikaltaan hän on hyökkääjä. Škoda edustaa turkkilaista Çaykur Rizesporia. Tšekin pääsarjassa hän on edustanut Bohemiansia ja Slavia Prahaa.
Škoda on pelannut Tšekin maajoukkueessa vuodesta 2015 lähtien. Hänet valittiin mukaan EM-kilpailuihin 2016, jossa hän teki maalin 2–2-tasapeliin päättyneessä alkulohko-ottelussa Kroatiaa vastaan.
Abukuma (1923)

Abukuma () oli Keisarillisen Japanin laivaston vuonna 1925 palvelukseenotettu Nagara-luokan kevyt risteilijä toisessa maailmansodassa.
Valmistus.
Alus tilattiin Uragan telakalta ja sen köli laskettiin 8. joulukuuta 1921. Alus laskettiin vesille 16. maaliskuuta 1923 ja se otettiin palvelukseen 26. toukokuuta 1925.
La Palman lentoasema

La Palman lentoasema () on Kanariansaariin kuuluvan La Palman saaren ainoa lentoasema. Se sijaitsee Villa de Mazon kunnassa saaren itärannikolla. Vuonna 2022 sitä käytti 1 306 822 matkustajaa.
Lentoasemalta operoi 15 lentoyhtiötä 18 kohteeseen (joulukuu 2023). Pohjoismaista on suoria lentoja vain Tanskasta.
Grönlannin hallitus

Grönlannin hallitus () on toinen Grönlannin lakiasäätävistä elimistä. Toinen lakiasäätävä elin on Grönlannin parlamentti. Hallitusta on johtanut ja pääministerinä toiminut yhtä hallitusta lukuun ottamatta sosiaalidemokraattinen Siumut.
Grönlannin hallituspuolueet ovat vuoden 2021 alussa Siumut ja Nunatta Qitornai. Vuoden 2018 parlamenttivaalien jälkeisten lukuisten hallitusvaihdosten jälkeen hallituspuolueilla on vain 11 paikkaa parlamentin kaikista 31 paikasta. Nykyinen hallitus on siis vähemmistöhallitus.
Sendai (1923)

Sendai () oli Keisarillisen Japanin laivaston Sendai-luokan kevyt risteilijä toisessa maailmansodassa.
Valmistus.
Alus tilattiin Mitsubishin Nagasakin telakalta, missä köli laskettiin 16. helmikuuta 1922. Alus laskettiin vesille 30. lokakuuta 1923 ja valmistui 29. huhtikuuta 1924.
Palvelus.
Alus upotettiin 2. marraskuuta 1943.
Drown (elokuva)

Drown on australialainen elokuva vuodelta 2015. Sen on ohjannut ja käsikirjoittanut Dean Francis. Elokuva kertoo hengenpelastajista ja se käsittelee kateutta, homofobiaa ja kiusaamista. 
Juoni.
Leniä pidetään Surf Lifesaving -klubin parhaana hengenpelastajana, aivan kuten hänen isäänsäkin taannoin. Lenin valta-asema kuitenkin murtuu, kun klubiin liittyy nuorempi Phil, joka on lisäksi homoseksuaali. Lenillä itsellään on tunteita uutta tulokasta kohtaan ja alkaa kiusata tätä. Kun Phil voittaa vuosittain järjestettävän kilpailun parhaasta hengenpelastajasta, he lähtevät juhlistamaan voittoa baarikierrokselle, joka päättyy rannalle, jossa Len päättää hankkiutua Phillistä eroon tukahduttaakseen homoseksuaaliset tunteensa.
Vartija (Niels E. Nielsenin romaani)

Vartija on Niels E. Nielsenin vuonna 1974 julkaisema kuvitteelliseen lähitulevaisuuteen pohjautuva sotaromaani. Kirjassa valkoisen Euroopan pääosin automatisoitu, robotisoitu ristiretkiarmeija etenee Afrikassa kohti maanosan eteläkärkeä. Armeijan tehtävänä on olevinaan kristillisen sanoman vieminen Afrikkaan, mutta tosiasiassa Afrikan luonnovarojen otto Euroopan suuryhtiöiden valvontaan. Niinpä robotit tappavat tieltään kaiken elollisen. Pääosaan nousee eräs veljeskunnan jäsenistä, skotlantilainen tosiuskovainen, joka inhoaa sotajoukon ja sen johdon rappiota ja julmuutta.
Romaanin nimi on peräisin "Raamatun" Kainista ja Abelista kertovasta tarinasta. Romaanin juoni on lajille tyypillinen, aikaansa ja katsantokantaansa sidottu, ja kirjassa on viihteelle tyypillistä kliseisyyttä.
Arviot.
Aikalaisarviossa Arvostelevassa kirjaluettelossa Kari Vaijärvi pitää teosta scifinä parhaimmillaan. Se herättää ajatuksia, mutta siinä on myös romanttisuutta.
Ogonimaa

Ogonimaa on etnisen vähemmistökansan, ogonien, kanta-alue Nigeriassa, Nigerjoen suistoalueella, Riversin osavaltiossa. Ogonimaa kattaa lähes 1000 neliökilometriä osavaltiosta. Alue muodostuu neljästä paikallishallintoalueesta: Eleme, Gokana, Khana ja Tai. Ogonimaan pääkaupunki on nimeltään Bori. Ogonimaan asukasluku on lähes 832 000. Ogonikansasta suurin osa on elinkeinoltaan viljelijöitä ja kalastajia. Perinteiset elinkeinot ovat kärsineet öljyntuotannon aiheuttamasta ympäristön saastumisesta.
Ogonien kansanliike.
Ogonit ovat Nigerin suistoalueella yli 500 vuotta elänyt, syrjitty vähemmistökansa. 1950-luvulla öljy-yhtiö Shellin toimesta alkanut öljynetsintä ja -tuotanto on aiheuttanut alueella vakavia yhteiskunnallisia-, ympäristö- ja terveysongelmia. Suhteessa öljyntuotannon aiheuttamiin ongelmiin, Ogonit eivät ole mielestään saaneet riittävää korvausta öljy-yhtiöiden valtaamista maa-alueista. 
Vuonna 1990 perustettu ogonien kansalaisliike ”The Movement for the Survival of the Ogoni People (MOSOP)” on vaatinut ogoneille oikeudenmukaisuutta ympäristöön, talouteen ja yhteiskuntaan liittyvissä asioissa ogonien oikeudenmukaisuusjulistuksella, Ogoni Bill of Rights (OBR). Julistus listaa Ogonien huoliksi öljyn aiheuttaman kärsimyksen, hallinnollisen laiminlyönnin, sosiaalipalveluiden puutteen, sekä poliittisen syrjinnän. 
MOSOP:n väkivallattoman vastarinnan myötä Shell päätti vetäytyä ogonimaalta alkuvuonna 1993. Toukokuussa 1993 Shellin alihankkija alkoi Nigerian armeijan turvaamana rakennuttaa alueelle öljyputkea. Ogoninaisten järjestämiin rauhanomaisiin mielenosoituksiin Shellin palkkaamat aseistetut joukot vastasivat avoimella asetulituksella. Tapauksesta seurasi protestimarsseja ja uusia konflikteja. Vuonna 1994 Nigerian hallitus määräsi suuren mittaluokan sotilasoperaation, jossa lukuisat ogonit menehtyivät. Toukokuussa 1994 neljä ogonijohtajaa murhattiin Gokanan kuningaskunnassa. Ken Saro-Wiwa, Ledum Mitee ja muita MOSOP:n johtajia pidätettiin syytettynä osallisuudesta murhiin. Johtajat olivat pidätettyinä kahdeksan kuukautta ilman virallisia syytteitä, kunnes joutuivat sotilasjohdon pitämään erityisoikeudenkäyntiin. Pidätysaikana syytetyiltä evättiin yhteydenpito asianajajiin, terveydenhuoltoon ja perheisiinsä. Kansainväliset tarkkailijat ilmaisivat epäilevänsä oikeudenkäynnin reiluutta. 31.10.1995 syytetyt tuomittiin kuolemaan. Huolimatta kansainvälisen yhteisön lukuisista vetoomuksista, syytetyt teloitettiin 10.11.1995.
Rytyn seisake

Rytyn seisake (, ) on lakkautettu rautatieliikennepaikka Venäjällä Karjalan tasavallassa entisellä Viipuri–Joensuu-radalla.
Rytty avattiin 1. marraskuuta 1894. Perustamisen aikaan Rytty sijaitsi Sortavalan maalaiskunnassa, ja se oli Sortavalan aseman alainen laituri. Vuonna 1899 Rytty avattiin tavaraliikenteen vaihteena. Rytystä tuli seuraavalla vuosikymmenellä Helylän alainen ennen kuin se korotettiin pysäkiksi. Rytyn pysäkkirakennus valmistui vuonna 1924, ja se on edelleen olemassa. Myös muutkin sivurakennukset ovat säilyneet.
Jsu Garcia

Jsu Garcia (s. 6. lokakuuta 1963 New York) on yhdysvaltalainen näyttelijä.
Elämäkerta.
Garcia syntyi kuubalaisperheeseen New Yorkissa. Ensimmäinen rooli missä hän näytteli, oli "Fame"-televisiosarjassa. Sen jälkeen hän on esiintynyt monissa elokuvissa. Tunnetuimmat näistä ovat "Painajainen Elm Streetillä", "Gotcha!", "Brooklynin vampyyri" ja "Olimme sotilaita". Tämän jälkeen häntä pyydettiin liittymään Scott J-R Productions -yhtiöön mukaan.
Kellotorni

Kellotorni on rakennelma, joka pitää sisällään yleensä suuren kellokoneiston ja monesti myös soittokellon, joita soitetaan tasatunnein. Aikaa näyttävä kellotaulu voi olla yhdellä tai useammalla rakennuksen sivulla.
Suuret kellotornit ovat monesti myös nähtävyyksiä. Sellainen on esimerkiksi Lontoon parlamenttitalon kellotorni, jossa oleva tunnit lyövä kello tunnetaan nimellä Big Ben. Kellotornit voivat olla joko vapaasti seisovia torneja, tai ne voivat olla osana erillistä rakennusta.
Jouko Laivuori

Jouko Laivuori (s. 1959) on suomalainen pianisti, joka toimii Radion sinfoniaorkesterin kosketinsoittajana. Hän on Suomen ainoa virassa toimiva orkesteripianisti. Laivuori on myös Avanti!-kamariorkesterin perustajajäsen. 
Laivuori aloitti pianonsoiton Tampereella ja suoritti Sibelius-Akatemian pianodiplomin vuonna 1984 ja cembalodiplomin vuonna 2016. "Helsingin Sanomien" Olavi Kauko arvosteli Laivuoren ensikonsertin joulukuussa 1985 hyvin myönteisesti ja kirjoitti tämän olevan ”syntynyt pianistiksi”, erityisesti uuden musiikin taitavaksi ja persoonalliseksi tulkiksi. 
Uransa alussa Jouko Laivuori toimi Suomen Kansallisbaletin oopperaorkesterin pianistina 1985–1987. Lisäksi hän on toiminut Sibelius-Akatemian tuntisäestäjänä. RSO:n kosketinsoittajana hän on ollut vuodesta 1989.
Laivuori on kantaesittänyt muun muassa Eero Hämeenniemen ja Magnus Lindbergin sooloteoksia sekä Kirmo Lintisen pianokonserton.
Jouko Laivuori on levyttänyt Paavo Heinisen sooloteoksia (Finlandia Records 1991) ja taidemusiikkia myös muun muassa Avantin kanssa. Sellisti Eeva Rysän kanssa hän on levyttänyt Leevi Madetojan, Francis Poulencin, Henri Dutilleux’n ja Magnus Lindbergin teoksia (Alba Records 1998).
Laivuori on ollut mukana myös noin 60:llä hengellisen ja kevyen musiikin äänilevyllä studiomuusikkona, laulajana, sovittajana ja tuottajana. 1980-luvun alussa Laivuori soitti sähköurkuja ja syntetisaattoria Heikki Silvennoisen Frendz-yhtyeen albumeilla "A New Kind of Day" (1981) ja "Final Awakening" (1982)..
Rekisteriote

Rekisteriote tai rekisteröintitodistus on asiakirja, joka kertoo tietoja ajoneuvosta ja sen omistajasta. Rekisteriotteella voi todistaa olevansa ajoneuvon oikeudellinen omistaja. Ennen marraskuuta 2015 Suomessa rekisteriote täytyi pitää ajoneuvon mukana ajossa ja esittää viranomaiselle pyydettäessä, mutta Trafi luopui käytännöstä rekisteriotteen sähköistymisen vuoksi. Poliisi kykenee nykyään itse hakemaan rekisteriotteen sähköisesti tarvittaessa. Suomen sähköinen rekisteriote ei kelpaa ulkomailla eikä Ahvenanmaalla.
Rekisteriotteesta käyvät ilmi seuraavat asiat:
Ulkomailla.
Kaikissa maissa ei ole vastinetta suomalaiselle rekisteriotteelle. Euroopan unioni ja sen lainsäädännöt eivät määrittele erillisiä sääntöjä rekisteriotteen pakollisuudelle.
La moglie di Claudio

La moglie di Claudio (”Claudion vaimo”) on vuonna 1918 julkaistu italialainen mykkäelokuva. Alexandre Dumas nuoremman näytelmään "La femme de Claude" perustuvan elokuvan on ohjannut Giovanni Pastronen valvomana Gero Zambuto. Sen pääosaa esittää elokuvadiiva Pina Menichelli.
Juoni.
Asesuunnittelija Claudio Ruper on naimisissa huikentelevaisen Cesarinan kanssa. Heidän suhteensa on kylmennyt osittain heidän ainoan poikansa kuoleman takia. Miehen suunnitellessa uudenlaista tykkiä hänen vaimonsa viettää joutilasta elämää. Claudio on rakastunut juutalaiseen Rebeccaan, mutta hänen uskonnollisuutensa estää häntä ottamasta avioeroa. Cesarinalla on suhde miehensä apulaiseen Antoninoon. Vieraan vallan agentti Cartenac kiristää Cesarinaa saadakseen käsiinsä Claudion asekeksinnön piirustukset. Lopuksi Claudio tappaa vakoojan apuriksi ryhtyneen vaimonsa.
Tuotanto, teemat ja vastaanotto.
"La moglie di Claudio" oli Pina Menichellin viimeinen torinolaiselle Itala Filmille tekemä elokuva. Sen valmistumisen aikaan näyttelijä oli jo siirtynyt paroni Carlo Amaton häntä varten perustamalle Rinascimento Filmille. Julkaisun viivästyminen johtui Menichellin mukaan vaikeuksista elokuvasensuurin kanssa: sensorit olivat pitäneet hänen henkilöhahmoaan liian seksikkäänä (”troppo affascinante”).
Alexandre Dumas nuoremman näytelmä siirtää roomalaisen Messalina-myytin 1800-luvun Ranskaan. Ensimmäisen maailmansodan ajankohtaiseksi tekemä elokuvaversio sijoittuu mielikuvitusmaahan mutta sisältää ajankohtaisia viittauksia muun muassa sionismiin. Sen päähenkilö on tyypillinen femme fatale, joka uhkaa miehiä seksuaalisuudellaan: hän on ”paha nainen, joka uhkaa yhteiskuntaa, särkee perheen, tuhoaa isänmaan, näännyttää miehen, häpäisee naiseuden ja tuhoaa ne, jotka eivät murskaa häntä”. Hypnoottisen ja eroottisen Menichellin näyttelijänsuoritus vastaa tätä kuvausta, mutta elokuvana "La moglie di Claudio" on keinotekoinen ja ennalta arvattava. Aikalaiskriitikot pitivät Menichellin suoritusta myös liian ulkokohtaisena, stereotyyppisenä ja itseään toistavana.
Restaurointi.
Torinon Kansallinen elokuvamuseo ja Bolognan elokuva-arkisto ovat restauroineet elokuvan pariisilaisen Lobster Filmsin kokoelmissa säilyneen ranskankielisen nitraattikopion pohjalta. Alkuperäisestä 1 789 metrin pituudesta on jäljellä 1 400 metriä. Italiankieliset välitekstit on laadittu arkistolähteiden perusteella. Restauroitu versio on nähtävissä elokuvamuseon Vimeo-sivustolla.
Gero Zambuto

Gero Zambuto (14. huhtikuuta 1887 Grotte – 11. tammikuuta 1944 Bassano del Grappa) oli italialainen näyttelijä ja elokuvaohjaaja.
Zambuto opiskeli yliopistossa oikeustiedettä, mutta antautui sitten teatterinäyttelijän uralle. Hän työskenteli vuodesta 1913 lähtien elokuvanäyttelijänä ja -ohjaajana, mutta palasi teatteriin 1920-luvun alussa. Äänielokuvan tultua Zambuto näytteli jälleen muutamissa elokuvissa ja ohjasi muun muassa Totòn elokuvadebyytin "Fermo con le mani!" (1937). Hän teki huomattavan uran myös ääninäyttelijänä.
Grigore Obreja

Grigore Obreja (6. marraskuuta 1967 Somova – 29. toukokuuta 2016 Ranska) oli romanialainen ratameloja, olympiamitalisti ja maailmanmestari.
Obreja voitti parinsa Gheorghe Andrievin kanssa kanadalaiskaksikkojen 500 metrillä olympiapronssia Atlantassa 1996 ja maailmanmestaruuden vuonna 1994. Hän kilpaili myös Soulin kesäolympialaisissa 1988, missä hän sijoittui kanadalaiskaksikoissa 500 metrillä seitsemänneksi ja 1000 metrillä kuudenneksi.
Obreja kuoli Ranskassa 48-vuotiaana 29. toukokuuta 2016 sairastettuaan pitkään.
ESL

ESL, alun perin Electronic Sports League, on e-urheiluturnauksien järjestämiseen erikoistunut yhtiö, joka järjestää turnauksia maailmanlaajuisesti. ESL on maailman suurin videopelitapahtumia järjestävä yhtiö ja vanhin yhä toiminnassa oleva elektronisen urheilun organisaatio. ESL:llä on 11 toimipistettä ympäri maailmaa, päämajan sijaitessa Kölnissä. Sen suoratoistopalvelu Twitchiin lähettämää videokuvaa katsotaan enemmän kuin yhdenkään toisen pelkästään kilpapelaamiseen erikoistuneen yhtiön, yhteensä 129,4 miljoonaa tuntia elokuun 2015 ja toukokuun 2016 välillä, joka on 23 prosenttia kaikesta kyseisellä aikavälillä Twitchissä katsotusta sisällöstä.
ESL järjesti vuonna 2016 turnauksia muun muassa peleistä "Battlefield 4", ', "Dota 2", ', ', "Heroes of the Storm", "Mortal Kombat X", "Smite", ', "World of Tanks" ja "".